钦定古今图书集成/明伦汇编/宫闱典/第085卷 > 阳羡公主 下嫁王俭
## 钦定古今图书集成/明伦汇编/宫闱典/第085卷 > 阳羡公主 下嫁王俭

按《南史王昙首传》：“昙首孙俭，字仲宝，生而僧绰遇害，
为叔父僧虔所养。四岁袭爵豫宁县侯，拜受茅土，流
涕呜咽。幼笃学，手不释卷，宾客或相称美。僧虔曰：‘我
不患此儿无名，政恐名太盛耳’。乃手书崔子玉座右
铭以贻之。丹阳尹袁粲闻其名，及见之曰：‘宰相之门
也，栝柏豫章虽小，已有栋梁气矣，终当任人家国事言之宋明帝。选尚阳羡公主，拜驸马都尉。帝以俭嫡
母武康主同泰初巫蛊事，不可以为妇姑，欲开冢离
葬。俭因入自陈，密以死请，故事不行。年十八，解褐秘
书郎，太子舍人，超迁秘书丞。依《七略》撰《七志》四十卷，
表献之。又撰定《元徽四部书目》。母忧，服阕，为司徒右
长史。晋令，公府长史著朝服，宋大明“以来著朱衣。”俭
上言宜复旧制，时议不许。及苍梧暴虐，俭告袁粲求
外出，引晋新安主婿王献之任吴兴为例，补义兴太
守。昇明二年，为长史兼侍中，以父终此职，固让。先是
齐高帝为相，欲引时贤参赞大业。时谢胐为长史，帝
夜召胐，却人与语，久之，胐无言，唯有二小儿捉烛，帝
虑胐难之，仍取烛遣儿，胐又无言，帝乃呼左右。俭素
知帝雄异，后请间言于帝曰：“功高不赏，古来非一。以
公今日位地，欲北面居人臣，可乎？”帝正色裁之，而神
采内和。俭因又曰：“俭蒙公殊眄，所以吐所难吐，何赐
拒之深？宋以景和、元徽之淫虐，非公岂复宁济！但人
情浇薄，不能持久，公若小复推迁，则人望去矣。岂唯
大业，永沦，七尺岂可得保！”帝笑曰：“卿言不无理。”俭又
曰：“公今名位，故是经常宰相，宜礼绝群后，微示变革，
当先令褚公知之。”俭请衔命，帝曰：“我当自往。”经少日，
帝自造彦回，款言移晷，乃谓曰：“我梦应得官。”彦回曰：
“今授始尔，恐一二年间，未容便移，且吉梦未必便在
旦夕。”帝还告俭，俭曰：“褚是未达理。”虞整时为中书舍
人，甚闲辞翰，俭乃自报整使作诏。及高帝为太尉，引
俭为右长史，寻转左专见任用大典，将行礼仪诏策
皆出于俭，褚彦回唯为诏，又使俭参怀定之。齐台建，
迁尚书左仆射，领吏部，时年二十八，多所引进。时客
有姓谭者，诣俭求官，俭谓曰：“齐桓灭谭，那得有君？”答
曰：“谭子奔莒，所以有仆。”俭赏其善据，卒得职焉。高帝
尝从容谓俭曰：“我今日当以青溪为鸿沟。”对曰：“天应
人顺，庶无楚汉之事。”时朝仪草创，衣服制则未有定
准。俭议曰：“汉景六年，梁王入朝，中郎、谒者金貂，出入
殿门。左思《魏都赋》云：‘蔼蔼列侍，金貂齐光’。此藩国侍
臣有貂之明文。晋《百官表》云：‘太尉参军四人，朝服武
冠’。此又宰”府之明文。又疑百僚敬齐公之礼，俭又曰：
“晋王受命，劝进云‘冲等眷眷’称名，则应尽礼。而世子
礼秩未定”，俭又曰：“《春秋》曹世子来朝，待以上公之礼，
下其君一等。今齐公九命，礼冠列藩，世子亦宜异数。”
并从之。世子镇石头城，仍以为世子宫。俭又曰：“鲁有
灵光殿，汉之前例也。听事为崇光殿，外斋为宣”德殿，
以散骑常侍张绪为世子詹事，车服悉依东宫制度。
高帝践阼，与俭议佐命功臣，从容谓曰：“卿谋谟之功，
莫与为二，卿止二千户，意以为少。赵充国犹能自举
西零之任，况卿与我情期异常。”俭曰：“昔宋祖创业，佐
命诸公，开国不过二千。以臣比之，唯觉超越。”上笑曰：
“张良辞侯，何以过此！”建元元年，改封南昌县公。时都
下舛杂，且多奸盗，上欲立符伍家家以相检括。俭谏
曰：“京师翼翼，四方是凑，必也持符，于事既烦，理成不
旷。谢安所谓不尔，何以为京师？”乃止。是岁，有司奏定
郊殷之礼，俭以为宜以今年十月殷祭宗庙，自此以
后，五年再殷祭。二年正月上辛，有事南郊，即以其日
还祭明堂，又用次辛飨祀北郊，而并无配。从之。明年，
转左仆射，领选如故。初，宋明帝紫极殿珠帘绮柱，饰
以金玉，江左所未有，高帝欲以其材起宣阳门，俭与
褚彦回及叔父僧虔连名表谏，上手诏酬纳。宋世宫
门外六门，城设竹篱，是年初，有发白虎樽，言白门三
重门，竹篱穿不完。上感其言，改立都墙。俭又谏，上答
曰：“吾欲后世无以加也。”朝廷初基，制度草创，俭问无
不决。上每曰：“《诗》云：‘惟岳降神，生甫及申’。今天为我生
俭也。”其年固请解选，见许。帝幸乐游宴集，谓俭曰：“卿
好音乐，孰与朕同？”俭曰：“沐浴唐风，事兼比屋。亦既在
齐，不知肉味。”帝称善。后幸华林宴集，使各效技艺。褚
彦回弹琵琶，王僧虔、柳世隆弹琴，沈文季歌《子夜来》，
张敬儿舞。俭曰：“臣无所解，唯知诵书。”因跪上前诵相
如《封禅书》。上笑曰：“此盛德之事，吾何以堪之！”后上使
陆澄诵《孝经》，起自《仲尼居》，俭曰：“澄所谓博而寡要，臣
请诵之。”乃诵君子之事上章。上曰：“善，张子布更觉非
奇也。”于是王敬则脱朝服，袒以绛紏髻，奋臂拍张，叫
动左右。上不悦曰：“岂闻三公如此？”答曰：“臣以拍张，故
得三公，不可忘拍张。”时以为名答。俭寻以本官领太
子詹事，加兵三百人。时皇太子妃薨，左卫将军沈文
季经为宫臣，未详服不，俭议曰：“汉、魏以来，宫僚先备，
臣隶之节，具体在三，存既尽敬，亡岂无服。昔庾翼丧
妻，王允、滕含犹谓府吏宜有小君之服。况臣节之重，
宜依旧。君之妻齐衰三月而除。”上崩，遗诏以俭为侍
中、尚书令。镇军每上朝，令史恒有三五十人随上谘
事，辨析未尝壅滞。褚彦回时为司徒、录尚书，笑谓俭
曰：“观令判断，甚乐。”俭曰：“所以得厝私怀，寔由禀明公
不言之化。”武帝即位，给班剑二十人，进号卫将军，掌
选事。时有司以前代嗣位，或仍前郊年，或别为郊始，
晋宋以来，未有画一。俭议曰：“晋明帝太宁三年南郊其年九月崩，成帝即位，明年改元亦郊。简文咸安三
年，南郊，其年七月崩，孝武即位，明年改元亦郊。宋元
嘉三十年正月，南郊，二月崩，孝武嗣位，明年亦郊。此
二代明例，差可依放。今圣明系业，幽显宅心，言化则
频郊非嫌，语事则元号初”改，禋燎登配，孝敬兼遂。谓
明年正月宜飨礼二郊，虞祭明堂，自兹以后，依旧间
岁。有司又以明年正月上辛应南郊，而立春在上辛
后，郊在立春前为疑。俭曰：“宋景平元年正月三日辛
丑南郊，其月十一日立春；元嘉十六年正月六日辛
未南郊，其月八日立春，此近世明例也。”并从之。永明
二年，领丹阳尹，三年，领国子祭酒，又领太子少傅。旧
太子、敬二傅同，至是朝议接少傅以宾友礼。宋时国
学颓废，未暇修复。宋明帝泰始六年，置总明观以集
学士，或谓之“东观。”置东观祭酒一人，总明访举郎二
人，儒元文史四科，科置学士十人，其馀令史以下各
有差。是岁，以国学既立，省总明观于俭宅，开学士馆，
以总明四部书充之，又诏俭以家为府。四年，以本官
领吏部。先是，宋孝武好文章，天下悉以文采相尚，莫
以专经为业。俭弱年便留意《三礼》，尢善《春秋》，发言吐
论，造次必于儒教，由是衣冠翕然，并尚经学，儒教于
此大兴。何承天《礼论》三百卷，俭抄为八帙，又别抄条
目为十三卷。朝仪旧典，晋末来施行故事，撰次谙忆，
无遗漏者，所以当朝理事，断决如流。每博议引证，先
儒罕有其例。八坐丞郎，无能异者。令史谘事，宾客满
席。俭应接铨序，傍无留滞，十日一还。监试诸生，巾卷
在庭。剑卫令史，仪容甚盛，作解散帻斜插簪。朝野慕
之，相与放效。俭尝谓人曰：“江左风流宰相，惟有谢安。”
盖自况也。武帝深委仗之，士流选用，奏无不可。五年，
俭即本号开府仪同三司，固让。六年，重申前命。先是，
诏俭三日一还朝，尚书令史出谘事。上以往来烦数，
诏俭还尚书下省，月听十日出外。俭启求解选，上不
许。七年，乃上表固请见许，改领中书监，参掌选事。其
年疾，上亲临视。薨，年四十八。诏卫军文武及台所给
兵仗，悉停侍葬。又诏追赠太尉，加羽葆鼓吹，增班剑
为六十人，葬礼依太宰文简公褚彦回故事，谥文宪
公。俭寡嗜欲，唯以经国为务，车服尘素，家无遗财。手
笔典裁，为当时所重。少便有宰臣之志，赋诗云：“稷、契
匡虞夏，伊、吕翼商周。”及生子，字曰元成，取仍世作相
之义。撰《古今丧服集记》并文集，并行于世。梁武帝受
禅，诏为俭立碑，降爵为侯。俭弟逊，宋昇明中为丹阳
丞，告刘彦节事，不蒙封赏。建元初为晋陵太守，有怨
言。俭虑为祸，因褚彦回启闻，中丞陆澄依事举奏。诏
以俭竭诚佐命，特降刑书，宥逊，远徙永嘉郡。于道伏
诛。长子骞嗣。